**Mai poți galopa...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai poți galopa - Însoritule! -

singur pe promontoriile lumii ce doarme încă?

Acolo unde diminețile își despletesc

feciorelnic valuri spumegânde prin labirintul stâncii

și unde explodează petale de-auroră

lăsând în urmă nisipuri sângerii.

Te-oprești în gând și-asculți cum îți pulsează inima-n talazuri,

cum murmură sub briză urzeli de iarba vântului...

Înlăcrimat privești cum soarele răsare

și galopezi neabătut spre țara lui Nicăieri și-Oriunde,

doar pentru-a afla cum se topesc în soare păsări...